Co₂ráun₂ ca₂nau₂ jan₂ të₅juáꞌ₅, a₂jŋiaꞌ₅₄ conꞌ₂ cáun₂ táu₂ bá₄ ca₂ŋag₃: ―Të₅, ¿ꞌe₂ ꞌnióꞌ₅ jmo₅₄ jniá₂, ia₁jaun₂ tɨng₅₄ ja₁le₃chang₂ co₂tan₅₄?
Jaun₂ ca₂ŋag₃ Jesús: ―¿ꞌE₂ ꞌéiꞌ₃ tioꞌ₅₄ ne₄ Si₂ guëꞌ₂? ¿ꞌA₂ liaꞌ₂ ŋɨ́ꞌ₂ ꞌauꞌ₂ a₂ꞌɨꞌ₂?
Jaun₂ ca₂ŋag₃ táng₃ të₅juáꞌ₅ ꞌéi₂: ―“Jme₁ꞌnió₄ Te₁guiꞌ₅₄ Diú₄ quiángꞌ₂ ca₂le₃jë́₃ ꞌauꞌ₂, ca₂le₃jë́₃ jme₂dsí₂, ca₂le₃jë́₃ juɨ₅bí₂, quianꞌ₅₄ ca₂le₃jë́₃ a₂ŋɨ́ꞌ₂ dseiꞌ₂ në́₃; ján₃ guëꞌ₂ le₂jaun₂ jme₁ꞌniógꞌ₄ dsa₂ mɨ₂güɨ́g₃ rɨ́ngꞌ₂ juɨ₁liaꞌ₂ ꞌniógꞌ₃ ꞌŋiagꞌ₂.”
Jaun₂ ca₂ŋag₃ táng₃ Jesús: ―Dse₃ lɨn₃ bá₄ në₂ŋagꞌ₅₄. Në₁juaꞌ₂ ca₂jmoꞌ₅₄ le₂në₅, léngꞌ₂ bá₄ ja₁le₃changꞌ₂ co₂tan₅₄.
La₁ të₅ ꞌéi₂ jme₁ꞌnio₃ cheinꞌ₃ dse₃, jaun₂ ca₂tsɨ́ꞌ₃ Jesús: ―¿ꞌEin₂ ꞌéi₂ dsa₂ mɨ₂güɨ́g₃ rɨ́ngꞌ₃?
Jaun₂ ca₂ŋag₃ Jesús ma₂të₂chanꞌ₂ jág₁ jaun₂, ca₂juáꞌ₂: ―Jan₂ dsa₂ jme₁ꞌen₅₄ juɨ₅ o₂ꞌɨ́in₃ Jerusalén ca₂sióin₃ a₂dsióg₄ juɨg₂ Jericó. Dsa₂ ꞌang₂ bá₄ ca₂jo₃ ca₂cheiꞌ₃ lɨ́in₃, ca₂cuë₃ dsa₂ ꞌŋio₅ lɨn₃ jŋiaꞌ₅₄ meiꞌ₂ tsá₃ ca₂jŋagꞌ₃. Jaun₂ guë́₄ ca₂i₃lein₅.
Jë₂ liaꞌ₂ juɨ₅ jaun₂ ꞌen₅₄ juɨ₅ já₅ jan₂ jme₂dsa₂. La₁ conꞌ₂ ca₂quiá₂ cau₅ bá₄ ca₂ŋɨi₅ jme₁ca₂jág₂.
Ján₃ bá₄ ca₂já₃ táng₃ jan₂ dsa₂ i₂lɨ́n₅ tsɨ₁jon₂ Leví, conꞌ₂ ca₂quiá₂ cau₅ bá₄ ján₃, ca₂ŋɨi₅.
La₁ jan₂ dsa₂ i₂chan₂ Samaria ꞌein₅₄ juɨ₅, ca₂dsióg₃ ja₁ron₅ dsa₂ dsoꞌ₅₄, ca₂táꞌ₂ ŋéi₂ dsɨ́₅ jme₁ca₂jág₂.
Jaun₂ ca₂jme₃quiáin₃ cau₅ quióꞌ₅, ca₂ꞌág₂ aceite quianꞌ₅₄ vino ja₁rë₂cuɨ́ꞌ₃, ca₂lio₃. Jaun₂ ca₂tág₃ co₁lag₁ búꞌ₄ quiáin₅, ca₂jiog₃ caun₂ ꞌné₅ ja₁jŋia₅ dsa₂. Ja₁jaun₂ ca₂jmo₃ ꞌí₁.
Jme₁jnia₃ jaun₂, ca₂dsi₂ tɨn₃ cu₄ ꞌuaꞌ₂ ca₂cuë́ꞌ₃ dsa₂ juɨg₅₄ dsi₂néi₂, ca₂juáꞌ₂: “Jmo₄ co₂nio₄ ꞌí₁ dsa₂ në₅. Në₁juaꞌ₂ ꞌe₂ ca₂ꞌéngꞌ₃ guë́₄ quiángꞌ₂, la₂ bá₄ jángꞌ₄ jë₁ma₂guióngꞌ₃.” Në₃ në́₃ jaun₂.
¿ꞌEin₂ dsa₂ i₂ún₂ ꞌéi₂ lɨ́ngꞌ₂ ca₂jmo₃ dsɨ́₅ a₂lɨ́n₅ dsa₂ mɨ₂güɨ́g₃ rɨnꞌ₅₄ dsa₂ i₂ca₂jmáꞌ₂ dsa₂ ꞌang₂?
Jaun₂ ca₂ŋag₃ táng₃ të₅juáꞌ₅: ―I₂ca₂táꞌ₂ ŋéi₂ dsɨ́₅ dsa₂ ꞌéi₂. Jaun₂ ca₂ŋag₃ táng₃ Jesús: ―Guanꞌ₂, le₂në₅ jmo₄ ꞌne₂ ján₃.